दमालै दे दब्बड़ गेदे चिडू गी पंज बरे होए हे, उस्सी चेतै औंदे अपनी उमरी दे दस बरे जिनैंगी उस दमालै दे दब्बड़ बताया हा, दमालै दा दब्बड़ ओह्‌दा हा ते ओ दमालै दे दब्बड़ै दा हा। ओह्‌दी माऊ सेयानपू ने उसगी दमालै दे दब्बड़ बने दे दुहार-कोठुआ च गै जम्मेआ हा, इक बरसातीं। ओह्‌दी अम्मां नैं उसगी सनाया हा, बारै दी झड़ी लग्गी दी ही ते सत्तमैं रोज बी बरी जारदी ही, धूरां चबक्खै पेदियां हियां, नाले-चोइआं अपनी जुआनी दे मस्त सरूरा च बगी जारदे हे, गिल्ले-गिल्ले दब्बड़ैं-दब्बडुऐं फुल्लैं दी भरमाली पेदी ही, कोई नीलै रंग रंगोए दा हा ते कोई सुहऐ रंग, कुसै दे मन पीला रंग चढ़े दा हा ते कुसै दे मन चिट्‌टा, इक दुए दे रंग थमा छैल रंगोने दी इड़सो-इड़सिआ दब्बड़-दब्बड़ फुल्लैं दे तमार लग्गी गेदे हे पर अजैं बी फुल्ल बन्न सबन्ने खिढ़ी गै जारदे हे, ललारी उनैंगी उंदी मन्शा मताबक रंगैं च रंगी जारदा हा, रंग चभाता आले पता निं कुत्थों-कुत्थों लेई आनदा, बरखैं-झड़िऐं च गिल्ले-तड़पिन्न होई बी कोई रंग बिंद बी खंगला दा नेईं हा, सगोआं बरखा दे पानिआ च धुगी-धुगी होर लिश्की-लिश्की जारदा हा। नेह् मौसमा च गै चिडू जम्मेआ हा परसुआ दे घर। चिडू जिसलै जम्मेआ तां अत्त सबेला आली भ्याग ही, बरखा बिंद-बिंद बरा दी ही ते धूरां पेदियां हियां, कोल नालिआ च चिडू चूं-चूं करी जारदे हे, किछ मिट्‌ठा राग बी लारदे हे। सेआनपू दी सस्स बाह्‌रा दा अंदर औंदे गै बोल्ली ही, ‘अपने गिल्लै दा नां मैं चिडू रक्खना, परसुआ तुगी तराज ते निं?